ΚΑΝΟΝΙΣΜΟΣ (ΕΟΚ) αριθ. 1603/74 ΤΟΥ ΣΥΜΒΟΥΛΙΟΥ της 25ης Ιουνίου 1974 περί της εισπράξεως φόρου κατά την εξαγωγή ορισμένων ζαχαρούχων προϊόντων με βάση τα σιτηρά, την όρυζα και το γάλα, σε περίπτωση δυσκολιών εφοδιασμού σε ζάχαρη

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 120/67/ΕΟΚ του Συμβουλίου της 13ης Ιουνίου 1967 περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΟΚ) αριθ. 1125/74(2), και ιδίως το άρθρο 18 παράγραφος 2,

τον κανονισμό αριθ. 359/67/ΕΟΚ του Συμβουλίου της 25ης Ιουλίου 1967 περί κοινής οργανώσεως αγοράς της ορύζης(3), όπως τροποποιήθηκε τελευταία από τον κανονισμό (ΕΟΚ) αριθ. 1129/74(4), και ιδίως το άρθρο 20 παράγραφος 2,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(5), όπως τροποποιήθηκε τελευταία από τον κανονισμό (ΕΟΚ) αριθ. 662/74(6), και ιδίως το άρθρο 19 παράγραφος 2,

την πρόταση της Επιτροπής,

Εκτιμώντας:

ότι σύμφωνα με το άρθρο 16 παράγραφος 1 δεύτερο εδάφιο του κανονισμού αριθ. 1009/67/ΕΟΚ του Συμβουλίου της 18ης Δεκεμβρίου 1967 περί κοινής οργανώσεως αγοράς στον τομέα της ζάχαρης(7), όπως τροποποιήθηκε τελευταία από τον κανονισμό (ΕΟΚ) αριθ. 1602/74(8), δύναται να προβλέπεται η είσπραξη ειδικής εισφοράς κατά την εξαγωγή ζάχαρης σε περίπτωση δυσχερειών εφοδιασμού της Κοινότητος σε ζάχαρη-

ότι, από την αποκτηθείσα πείρα κατά την εφαρμογή του μέτρου τούτου, προκύπτει ότι η αποτελεσματικότητά του τίθεται σε κίνδυνο στην περίπτωση, κατά την οποία η ζάχαρη εξάγεται υπό τη μορφή προϊόντων με βάση τα σιτηρά, την όρυζα ή το γάλα- ότι ο κίνδυνος αυτός υπάρχει ιδίως για ορισμένα μίγματα ζάχαρης και προϊόντων με βάση τα σιτηρά και την όρυζα, καθώς επίσης και για ορισμένα γαλακτοκομικά προϊόντα, όταν αυτά τα μίγματα ή γαλακτοκομικά προϊόντα έχουν σχετικώς μεγάλη περιεκτικότητα σε ζάχαρη- ότι πρέπει συνεπώς, να δοθεί η δυνατότητα επιβολής στα προϊόντα αυτά φόρου κατά την εξαγωγή, καθοριζομένου βάσει της ειδικής εισφοράς κατά την εξαγωγή ζάχαρης, όταν αυτή υπερβαίνει ορισμένο ποσό και όταν διαπιστώνονται υπερβολικές εξαγωγές-

ότι το συμπληρωματικό τούτο μέτρο πρέπει να ληφθεί κατά παρέκκλιση των κανόνων που προβλέπονται στο άρθρο 18 παράγραφος 2 του κανονισμού αριθ. 120/67/ΕΟΚ, στο άρθρο 20 παράγραφος 2 του κανονισμού αριθ. 359/67/ΕΟΚ και στο άρθρο 19 παράγραφος 2 του κανονισμού (ΕΟΚ) αριθ. 804/68,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Αν εισπράττεται εισφορά ανωτέρα των 5 λογιστικών μονάδων ανά 100 χιλιόγραμμα κατά την εξαγωγή της λευκής ζάχαρης, δύναται να αποφασίζεται, κατά τη διαδικασία που προβλέπεται στην παράγραφο 3, η είσπραξη φόρου κατά την εξαγωγή των προϊόντων που αναφέρονται στο άρθρο 1 αριθ. 120/67/ΕΟΚ, αριθ. 359/67/ΕΟΚ και (ΕΟΚ) αριθ. 804/68 και που περιέχουν τουλάχιστον 20% ζαχαρόζη ή άλλα ζάχαρα τα οποία μετατρέπονται σε ζαχαρόζη.

2. Το ποσό του φόρου κατά την εξαγωγή καθορίζεται λαμβανομένων υπόψη:

- της φύσεως του ζαχαρούχου προϊόντος με βάση τα σιτηρά, την όρυζα ή το γάλα,

- της περιεκτικότητός του σε ζαχαρόζη ή σε άλλα ζάχαρα που έχουν μετατραπεί σε ζαχαρόζη,

- της τιμής της λευκής ζάχαρης στην Κοινότητα και στη διεθνή αγορά,

- της ειδικής εισφοράς που εφαρμόζεται στη λευκή ζάχαρη και, κατά περίπτωση, της επιβαρύνσεως κατά την εξαγωγή που εφαρμόζεται στα αυτά προϊόντα βάσει των κανονισμών αριθ. 120/67/ΕΟΚ, αριθ. 359/67/ΕΟΚ και (ΕΟΚ) αριθ. 804/68,

- των οικονομικών επιπτώσεων εκ της εφαρμογής αυτού του φόρου.

3. Οι λεπτομέρειες εφαρμογής του παρόντος άρθρου καθορίζονται κατά τη διαδικασία που προβλέπεται στο άρθρο 26 του κανονισμού αριθ. 120/67/ΕΟΚ ή, κατά περίπτωση, στο αντίστοιχο άρθρο των κανονισμών αριθ. 359/67/ΕΟΚ και αριθ. 804/68/ΕΟΚ.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 25 Ιουνίου 1974.

Για το Συμβούλιο

Ο Πρόεδρος

H. D. GENSCHER

(1) ΕΕ αριθ. 117 της 19.6.1967, σ. 2269/67.

(2) ΕΕ αριθ. Ν 128 της 10.5.1974, σ. 12.

(3) ΕΕ αριθ. Ν 174 της 31.7.1967, σ. 1

(4) ΕΕ αριθ. Ν 128 της 10.5.1974, σ. 20.

(5) ΕΕ αριθ. Ν 148 της 28.6.1968, σ. 13.

(6) ΕΕ αριθ. Ν 85 της 29.3.1974, σ. 51.

(7) EΕ αριθ. Ν 308 της 18.12.1967, σ. 1.

(8) ΕΕ αριθ. Ν 172 της 27.6.1974, σ. 7.